Daikan’yamachō

Daikan’yamachō (), yleiskielessä lyhyemmin Daikan’yama (代官山), on Tokion kaupunginosa Shibuyan erillisalueella. Se sijaitsee Shibuyan eteläosassa Yamanote-linjan länsipuolisella ylängöllä. Daikan’yamachōn kaupunginosa käsittää pienehkön alueen Daikan’yaman aseman pohjoispuolella, mutta alueen nimenä Daikan’yama viittaa laajempaan seutuun Shibuyan, Ebisun, Naka-Meguron ja Ikejiri-Ōhashin rautatieasemien välimaastossa. Daikan’yama tunnetaan trendikkäänä ja hiljaisena asuin- ja liikealueena, jossa on kahviloita, ravintoloita ja pieniä vaateliikkeitä.
Daikan’yamachōn kaupunginosan pinta-ala on 0,1 neliökilometriä, ja siellä on 2 121 asukasta (tammikuussa 2025). Kaupunginosan väestötiheys on siten noin 21 200 asukasta neliökilometrillä. Kaupunginosa ei jakaudu osa-alueisiin.
Historia.
Paikannimi Daikan’yama (’daikan-vuori’) lienee peräisin siitä, että alueella sijaitsi muinoin joko "daikan"-virkamiehen residenssi tai daikanin omistamaa metsää. Nimi tuli käyttöön Edo-kaudella. Daikan’yama oli pitkään metsäinen kukkula ja ympäröivä asutus maaseutumaista: asuinalueeksi seutu alkoi kehittyä vasta suuren Kantōn maanjäristyksen jälkeen 1920-luvulla. Daikan’yaman rautatieasema avattiin vuonna 1927, ja samana vuonna aseman edustalle valmistui Dōjunkai-säätiön ensimmäinen betonirakenteinen asuinkerrostalo. Säätiön tarkoituksena oli tuottaa turvallisia asuntoja maanjäristyksestä pahoin kärsineeseen Tokioon.
Daikan’yaman alueen imagoa ovat muokanneet useat rakennushankkeet: pienimittakaavainen ja vähitellen rakentunut Hillside Terrace -rakennuskompleksi 1960-luvun lopulta lähtien, Dōjunkai-asuinrakennuksen tilalle vuonna 2000 valmistunut tornitalo Daikan’yama Address ja vuonna 2011 avattu, Tsutaya-kirjakaupan ympärille rakennettu ostosalue Daikan’yama T-Site. 1980-luvulla Castle Mansion Daikan’yama -rakennuksen edustalla kulkevalle kadulle syntyi monia pieniä kauppoja ja kahviloita, jotka nousivat luovien alojen työntekijöiden suosioon. Katu sai lempinimen ”Castle Street.” Daikan’yamasta onkin kehittynyt vauras asuin- ja liikealue. Vuonna 2013 osa Shibuyan suuntaan johtavasta Tōyoko-linjasta siirrettiin maan alle ja linjalta rakennettiin Tōkyō metron Fukutoshin-linjalle yhteys, joka mahdollistaa vastavuoroisen läpiajoliikenteen. 
Kaupunkikuva ja rakennukset.
Daikan’yamachōn kaupunginosa sijaitsee Shibuyan aluekeskuksen eteläpuolella Meguro- ja Shibuyajokien välisellä alueella. Daikan’yaman ”vuori” kohoaa läntisen Shibuyan ylängön reunalla. Alueella onkin paljon mäkiä. Daikan’yamachōn naapurikaupunginosia ovat pohjoisessa Higashi, idässä ja etelässä Ebisu-nishi ja lännessä Sarugakuchō. Daikan’yama on läheiseen Shibuyaan verrattuna hiljainen ja pienimittakaavainen asuin- ja liikealue, joka tunnetaan kahviloistaan, ravintoloistaan ja muotiliikkeistään. Daikan’yamachōn kaupunginosa on pienikokoinen ja käsittää ainoastaan Daikan’yaman aseman pohjoispuolisen alueen, mutta aseman vaikutusalue ulottuu tätä laajemmalle ympäröiviin kaupunginosiin.
Daikan’yamachōn kaupunginosan alueella sijaitsevat esimerkiksi Daikan’yama Address -rakennuskompleksi, Libyan Japanin-suurlähetystö ja maan alle siirretyn Tōyoko-linjan paikalle rakennettu Log Road Daikan’yama -ostosalue. Daikan’yaman aseman länsipuolella Sarugakuchōn kaupunginosan puolella ovat Hillside Terrace -ostoskeskus, Tanskan Japanin-suurlähetystö, historiallinen Asakura-suvun asuintalo ja tyylikäs Daikan’yama T-Site -ostoskeskus. Alueen kapeilla kujilla on monia ylellisiä pikkuliikkeitä.
Liikenne.
Daikan’yamachōn kaupunginosan eteläreunalla on Tōkyū-rautateiden Daikan’yaman asema, jolla pysähtyy Tōyoko-linja. Pohjoisessa kaupunginosa rajautuu JR Higashi-Nihonin rautatielinjoihin, kuten Yamanote- ja Saikyō-linjaan. Niiden lähimmät asemat ovat Shibuya ja Ebisu.
Daikan’yamachōn kaupunginosan alueella ei ole suuria valtakatuja, mutta laajemman Daikan’yaman alueen voi myös hahmottaa rajautuvan neljään pääkatuun, jotka ovat idässä Meiji-dōri eli Tokion metropolintie 305, etelässä Komazawa-dōri eli Tokion metropolintie 416, lännessä Yamate-dōri sekä pohjoisessa Tamagawa-dōri ja Tokion pääkaupunkimoottoritien Shibuya-linja eli linja nro. 3.